ไทยพาณิชย์รักษาตลาดเบี้ยโต20%
ไทยพาณิชย์ประกันชีวิต ดันเบี้ยปีนี้โตไม่ต่ำกว่า 20% หวังรักษาส่วนแบ่งติด 1 ใน 5
11 ม.ค. 2556

ไทยพาณิชย์ประกันชีวิต ดันเบี้ยปีนี้โตไม่ต่ำกว่า 20% หวังรักษาส่วนแบ่งติด 1 ใน 5
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า ในปีนี้บริษัทตั้งเป้าเติบโตให้ได้ไม่ต่ำกว่า 20% เพื่อรักษาส่วนแบ่งการตลาด โดยมีเป้าหมายต้องติด 1 ใน 5 เหมือนเดิม ดังนั้นบริษัทจำเป็นต้องเติบโตให้ได้มากกว่าตลาดโดยรวมที่คาดว่าเติบโตประมาณ 10-15%
“ในปีที่ผ่านมาเบี้ยรับรวมจากช่องทางแบงก์แอสชัวรันส์ของเราเป็นอันดับที่ 1 ฟื้นตัวกลับมาได้ หลังจากไตรมาส 2 ตำแหน่งหลุดไป แต่หากเป็นทุกช่องทางขายเบี้ยอยู่อันดับที่ 4” นายวิพล กล่าว
ทั้งนี้ ในปีที่ผ่านมาเบี้ยประกันชีวิตแบบที่ชำระเบี้ยครั้งเดียว หรือซิงเกิลพรีเมียมทั้งประเภทคุ้มครองและออมทรัพย์มีการเติบโตที่โดดเด่นมากเกิน 100% ซึ่งเป็นผลมาจากฐานลูกค้าของธนาคารไทยพาณิชย์ที่ใช้บริการสินเชื่อเป็นจำนวนมาก ไม่ว่าจะเป็นสินเชื่อบ้านและสินเชื่อเช่าซื้อรถยนต์ที่เติบโตสูงมากจากโครงการรถคันแรก ทำให้แบบประกันประเภทเครดิตไลฟ์หรือคุ้มครองชีวิตเติบโตตามไปด้วย ขณะเดียวกันลูกค้ากลุ่มบนของธนาคารก็ต้องการออมเงินผ่านประกันชีวิตที่ให้ผลตอบแทนสูงขึ้น